Folketing
2006-05-10

Regeringen fremlagde desuden sidste år sin »Energistrategi Danmark 2025«, og strategien afspejler, at også her tager regeringen de fremtidige udfordringer på bl.a. energisystemområdet alvorligt. Disse initiativer er samtidig tilpasset regeringens skattestop, så det sikres, at skatter og afgifter ikke bare sættes op og dermed rammer skatteborgerne. Satser kan kun sættes op, hvis omlægningen er af afgørende betydning for miljøet, og det ekstra provenu bruges ubeskåret til at sænke en anden skat eller afgift. Jeg kan derfor konkludere, at der allerede tages initiativer og gøres meget for at sikre de rigtige miljøincitamenter, bl.a. gennem en omkostningseffektivisering af afgiftssystemerne. De faktisk ret brede forlig, der er indgået på energi området, viser også, at der ikke kun har været vilje, men at der også er sket handling. Afgifter er ikke nok. Der skal også bruges andre instrumenter, hvis miljøpolitikken skal være optimal, og derfor skal vi lave en politisk prioritering af, hvilke instrumenter der skal bruges.